Waqt li fi tmiem din il-ġimgħa Għajnsielem qed jiċċelebra l-festa tal-Madonna ta’ Loreto, bl-attivitajiet ewlenin konċentrati fil-knisja imponenti u l-pjazza kbira quddiemha, tħabbar li fil-ġimgħat li ġejjin ser isir xogħol ta’ restawr u tisbiħ ta’ din il-pjazza. Il-proġett se jsir wara li ntlaħaq ftehim bejn il-Ministeru għal Għawdex u l-parroċċa, bil-gvern se jħallas mal-€106,000 għall-materjal biex isir ix-xogħol. Wara l-iffirmar tal-ftehim bejn iż-żewġ naħat, il-Ministru għal Għawdex Anton Refalo qal li l-gvern se jibqa’ impenjat jaħdem ma’ entitajiet varji tal-knsiaj biex jagħtihom appoġġ fil-ħidma li qegħdin iwettqu biex itejjbu l-kwalità tal-ħajja ta’ diversi persuni. Ġibed l-attenzjoni li din il-pjazza ilha snin fi stat mhux daqstant tajjeb u dan il-proġett għandu l-għan li jkompli jibni fuq il-ħidma tal-ministeru li jtejjeb il-kwalita’ tal-irħula f’Għawdex u jgħin biex jiżdied it-turiżmu reliġjuż. Fil-pjazza ta’ Għajnsielem se jinbidel il-paviment li hemm magħmul mill-asfalt, se jsir titjib fl-aċċessibilita’ u se tiġi stallata sistema ġdida ta’ dawl.